2012 թվականի դեկտեմբերի 19-ին կայանում է իրական դեպքերի վրա հիմնված Քեթրին Բիգելոուի «Թիրախ համար մեկ» քաղաքական թրիլերի պրեմիերան, որը պատմում է Ուսամա բեն Լադենի ոչնչացման գործողության մասին։ Չեսթեյնը խաղում է Կենտրոնական հետախուզական վարչության գործակից Մայաին, ով զբաղված էր բեն Լադենի որոնումներով։ Ջասիկայի հերոսի նախատիպ է դառնում ԿՀՎ-ի իրական աշխատակցուհի, ում անունը սցենարում փոփոխվում է անվտանգությունից ելնելով[68]։ Դերին հրավերքը դերասանուհին ստանում է ֆիլմի պրոդյուսեր Մեգան Էլիսոնից, ով նախկինում զբաղվել էր «Աշխարհի ամենահարբած շրջանը» ֆիլմի պրոդյուսավորմամբ։ Չեսթեյնին հետաքրքրում է այդ առաջարկը և հաջորդ շաբաթ, ռեժիսոր Քեթրին Բիգելոուի խնդրանքով, նա կարդում է սցենարը։ Սցենարը նրան տպավորում է և դերասանուհին տալիս է իր համաձայնությունը[69]։ Ջեսիկան ասում է, որ միշտ երազել է նկարահանվել հենց Բիգելոուի մոտ[10], իսկ ֆիլմի սցենարը լավագույններից մեկն էր նրանցից, որոնիք նա կարդացել էր[69]։ Իր հերոսուհուն՝ Մայաին, Չեսթեյնը նկարագրում է որպես «երիտասարդ, համառ և շատ միայնակ», ընդ որում, ըստ Ջեսիկայի խոստովանության, նկարահանման ժամանակ միայնություն զգում էր նաև ինքը այն պատճառով, որ չորս ամիս զբաղվել է բացառապես այդ ֆիլմով[68]։ Չեսթեյնը կերտում էր հերոսուհու կերպարը սցենարից դուրս գրելով և անալիզի ենթարկելով այն, ինչ նա ասում էր ինքն իր մասին և այն, ինչ ասում են նրա մասին ուրիշ կերպարներ[68]։ Դերասանուհին հիշում է, որ նկարահանումները երկարատև էին և լի սթրեսներով[70], անց էին կացվում երեք մայրցամաքներում, բազմաթիվ մարդկանց և կառավարական կազմակերպությունների մասնակցությամբ[68]։ Երբեմն, տանջանքների դրվագների նկարահանումներից հետո, նա նույնիսկ լաց էր լինում հյուրանոցի իր համարում[10]։ Ընդհանրապես, Չեսթեյնը նշում է, որ Մայաի դերը դարձել է իր կարիերայում ամենադժվարը այդ պահի դրությամբ[71], իսկ ֆիլմում մասնակցության փորձը նա անվանում է «վատագույնը իր կյանքում»[72]։ «Թիրախ համար մեկ»-ում դերը դերասանուհուն բերում են բազմաթիվ անվանակարգումներ և մրցանակներ։ Նա երկրորդ անգամ անվանակարգվում է «Օսկար» մրցանակի[73], ԱՄՆ կինոդերասանների գիլդիայի մրցանակի[74], BAFTA մրցանակի[75] որպես «Գլխավոր դերի լավագույն կատարող» և «Ոսկե Գլոբուս» մրցանակի որպես «Դրամատիկական ֆիլմի լավագույն դերասանուհի», սակայն արժանանում է միայն «Ոսկե Գլոբուս»-ի[76]։ «Օսկար»-ը և «ԱՄՆ կինոդերասանների գիլդիայի մրցանակ»-ը բաժին է հասնում Ջենիֆեր Լոուրենսին, իսկ BAFTA-ն՝ Էմանուել Ռիվային։ Չեսթեյնի աշխատանքը գրավում է քննադատների ուշադրությունը և նրանք միահամուռ հանգում են այն եզրակացության, որ այդ դերը նրա համար դառնում է շատ հաջողված։ Անձամբ Ջեսիկան «Թիրախ համար մեկ»-ում մասնակցությունը հետագայում անվանում է շրջադարձային պահ իր կարիերայում[23]։